**Årsberetning Djupvika hyttevel, 2024-2025**

**Styrets sammensetning**

Styret har i året som har gått bestått av

1. Kari Wigum – leder

2. Bente Ertsgaard – kasserer

3.Nils Martin Withbro– veiansvarlig

4. Trude Søreng – sekretær

5. Morten Eilertsen - styremedlem

Ett varamedlem: Ståle E. Sirnes

Aktivitetsansvarlig: Daniel Flåmo, Andreas Larem og Linda E. H. Drivenes

Styret har hatt tre styremøter, samt løpende digital dialog underveis gjennom året.

**Saker**

**Årsavgift:** Alle som har hytte i Djupvika har pliktig medlemskap i Djupvika Hyttevel. Årsavgift for 2025 er satt til kr 1000,- og for å ha stemmerett på årsmøter, må denne være betalt.

Vi blir flere og flere hytte og tomteeiere i Djupvika, og vi er nå 89 medlemmer i hyttevelet. Vi har alle rett til å benytte felles septikanlegg og felles veg, samt øvrige fasiliteter som fotballbane, lavvo, skotthyllbane, sandvolleyballbane, badeflåte, fjæra etc

Vi ønsker nye hytteeiere hjertelig velkommen til trivelige Djupvika! 😊

**Brøyting:** Abonnementsordning som ble etablert i 2022/2023 fortsatte som en ordning også sesongen 2024/2025. Det er kjørt 12 turer strøing/brøyting i sesongen.

Abonnenter inviteres til å komme med innspill til ordningen.

**Info om bom og låsing av denne:** Ett år har gått siden vi ble enige med grunneier om at bommen ved søppelcontainerne skal stå åpen. Styret har ikke fått beskjed om uønskede hendelser knyttet til dette, og vurderer at løsningen fungerer pt.

**Platting i Bjørnfjæra:** Den gamle plattingen ble i vår revet og erstattet av en støpt platting i betong. Den stod ferdig til årets påsketråkk, og rommet både benker og griller. Det er ønskelig med en forlengelse/utbedring av platten i front, trolig utført i tre. Det vil bli lagt frem et forslag om dette til medlemmer, inkludert prisforslag, med mulighet for godkjenning.

**Badebrygger:** Begge badebryggene ble ødelagt i vinter. Det er besluttet at bryggen i Bjørnfjæra ikke repareres, da det vil være mulig å bade fra den nye båtbrygga. Styret har bidratt med en sum på kr 10000 til kjøp av nye badestiger på de nye bryggene. Her er tanken at bryggene skal kunne brukes til bading av alle i Djupvika, uavhengig av om man er andelseier eller ikke. Vi håper på en sommer med mye godvær 😊

**Vedlikehold volleyballbane:** Det er kjøpt inn Roundup, som skal føres på jevnlig for å forhindre ugress. Her vil det være behov for en dugnad.

**Fellesanlegg kloakk og avløp:** Anlegget virker tilfredsstillende og «Turoteknikk» gjennomfører årlig service på delanleggene. Unntatt fra denne avtalen er anlegg 1. Servicen betales av det enkelte delanlegg.

VIKTIG: Husk at dersom avløpsrørføringen fra din hytte ikke er isolert og/eller det er fare for at den fryser, må vann og avløp ikke benyttes i den perioden av året der det er fare for frost.

TA KONTAKT MED ANSVARLIG FOR ANLEGGET DITT FOR INSTRUKS!

Det er den enkelte hytteeiers plikt å påse at rørføringer fra hytta til fellestilkobling er utført korrekt og i henhold til kart og anvisning fra grunneier. Ta direkte kontakt med grunneier om man er i tvil om hvordan det best kan løses.

**Dugnader og andre sosiale sammenkomster:** Årets påsketråkk ble også gjennomført med stort engasjement og oppmøte! En fin tradisjon, som setter starten for en ny sesong i Djupvika hvert år. Den nye grillen og platten ble tatt i bruk, og så ut til å fungere godt! Tusen takk til aktivitetskomiteen og alle gode hjelpere! 😊

Ryddedugnad langs veien sammen med Løvtangen hyttevel ble utført 26. april i år- takk til alle som møtte, det vises godt langs veien!

**Hjertestartere:** Vi håper selvsagt at vi aldri får behov for hjertestarterne, men som en påminnelse til alle hytteeiere har vi to hjertestartere i Djupvika. Den ene er den plassert i annekset (det med skråtak) til Nils Martin Withbro, Djupvikvegen 350, og er merket med et hjertestarterskilt. Den henger på veggen rett innom døra.

Det er også en hjertestarter ute på Nessan. Hjertestarteren er plassert i vannpumpehuset på stien mot Nesfjæra. Nøkkel til vannpumpehuset er i en nøkkelboks ved inngangen. Se info om lokasjon og kode til nøkkelboks, på Facebooksiden vår eller på hjemmesiden.

**Facebook og hjemmeside:** Djupvika har **tre** Facebook-sider som medlemmene kan benytte, og hytteeiere i Djupvika kan be om å bli medlem. De administreres av Trude Søreng, som også har redaktøransvar for sidene.

1. **Djupvika Hyttevel** er for å oppdatere hverandre litt på vær/føreforhold og hyggelige beskjeder, og ulike arrangement og dugnader. Denne siden er ikke en salgsside!
2. **Djupvika Hyttevel - kjøp/salg/gi bort** er for de som har noe de vil bli kvitt gratis eller selge - eller noe som vi trenger å kjøpe som kanskje noen kan ha liggende på hytta si. Kan også brukes til salg av dopapir/dugnadsting o.l.
3. **Barna i Djupvika Hyttevel** er en side for barna som holder til på hyttene i Djupvika. Der kan de avtale fotballkamper, turer, bading eller annet de vil gjøre sammen med andre barn.

Hjemmesiden vår [**www.djupvikahyttevel.no**](http://www.djupvikahyttevel.no)**.** Her ligger alle referater fra årsmøter og annen viktig og nyttig info tilgjengelig for alle medlemmer i Djupvika Hyttevel.

Styret takker alle hytteeiere for gode innspill i året som har gått, og ønsker velkommen til årsmøtet i menighetshuset i Åsen 12. juli kl. 11.00

Ingen saker er meldt inn til Styret i forkant av årsmøtet.

Styret